For første gang siden kommunesammenslutningen i 1964 beholdt Ap ordførervervet etter et valg, etter at partiet gjorde sitt historisk sett beste valg i kommunen, med nær 40 prosent av stemmene. Flertallskonstellasjonen Ap+Sp+SV oppnådde ikke flertall ettersom Sp og SV halverte sin representasjon i kommunestyret og Ap gikk bare fram med ett mandat. Flertallskonstellasjonen ble sikret i det nye Pensjonistpartiet, etablert tidligere i 2011 etter en intern strid i forbindelse med nominasjonen til Frps liste. Resultatet ble at Frp mistet to av tre velgere, trolig gikk de fleste til Pensjonistpartiet som i sitt første valg fikk 17,6 prosents oppslutning og en framgang i mandater tilsvarende Frps tilbakegang. Frp hadde utpekt Hitra som fokuskommune og hadde klare ordførerambisjoner før valget.